Keylor Navas

**Keylor Antonio Navas Gamboa** (s. 15. joulukuuta 1986 Pérez Zeledón, Costa Rica) on costaricalainen jalkapallomaalivahti. Hän edustaa Meksikon Primera Divisiónissa pelaavaa Pumasia.

## Seurajoukkueura
Navas on Deportivo Saprissan nuorisoakatemian kasvatti ja hän pelasi ensimmäisen ammattilaisottelunsa edustusjoukkueessa 6. marraskuuta 2005 sarjaottelussa Asociación Deportiva Carmelitaa vastaan. Hän oli joukkueen ykkösmaalivahti kahden viimeisen seurassa pelaamansa kauden aikana. Hän voitti CONCACAF Champions Leaguen 2005 sekä Costa Rican liigan sadekaudella pelattavan Invierno-mestaruuden 2007–2008 ja 2008–2009 sekä kuivalla kaudella pelattavan Verano-mestaruuden 2007–2008 ja 2009–2010.

Navas siirtyi espanjalaisseura Albaceteen 7. heinäkuuta 2010 kasvattajaseurastaan Deportivo Saprissasta. Hän pelasi kauden 2010–2011 aikana Segunda Divisiónissa 36 ottelussa. Joukkueen kausi päättyi kuitenkin pettymykseen, kun se tippui sarjaporrasta alemmaksi Segunda División B:hen.

Kaudeksi 2011–2012 Navas lainattiin vuoden kestävällä lainasopimuksella maan korkeimmalla sarjatasolla Primera Divisiónissa pelanneeseen Levanteen. Hän pelasi joukkueessa ensimmäisen ja ainoan ottelunsa 13. toukokuuta 2012 kauden viimeisellä kierroksella Athletic Bilbaota vastaan. Levante saavutti kauden 2011–2012 päätteeksi seurahistorian parhaan sijoituksensa, ollen kuudes, joka oikeutti paikkaan seuraavan kauden 2012–2013 Eurooppa-liigassa.

Kesän 2012 aikana lainasopimuksen päätyttyä Navasin siirrosta tehtiin pysyvä. Navas toimi kahden ensimmäisen kautensa aikana joukkueen varamaalivahtina, kunnes kesällä 2013 uruguaylaisvahti Gustavo Munúa jätti seuran ja ykkösvahdin vastuu siirtyi Navasille.

16. heinäkuuta 2014 urheilulehti *[[Marca]]* uutisoi Navasin siirtyvän Real Madridiin ja hänestä maksettiin sopimuksen ulosostopykälän mukainen 10 miljoonan euron siirtokorvaus. 3. elokuuta 2014 siirto vahvistettiin ja se oli pituudeltaan kuusivuotinen. Navasin esittelytilaisuus järjestettiin 5. elokuuta 2014 Santiago Bernabéulla.

Ensimmäisellä Real-kaudellaan Navas pelasi kuusi ottelua Primera Divisiónissa ja kaksi Mestarien liigassa. Kaudella 2015–2016 hän nousi seuran ykkösmaalivahdiksi pelaten 34 Espanjan pääsarjaottelua, joissa hän päästi 28 maalia ja piti vastustajan maaleitta 13 ottelussa. Mestarien liigan 11 ottelussa hän päästi vain kolme maalia, joista kaksi puolivälierässä VfL Wolfsburgia ja yhden loppuottelussa Atlético Madridia vastaan. Real Madrid voitti finaalin lopulta rangaistuspotkukilpailussa.

Navas voitti kaudella 2016–2017 seurajoukkueiden maailmanmestaruuden pelaten molemmat ottelut. Real Madrid voitti myös Espanjan-mestaruuden, ja Navas pelasi 27 ottelua, joissa päästi 31 maalia ja pelasi viisi nollapeliä. Mestarien liigan 12 ottelussa hän päästi 17 maalia ja pelasi nollapelin ainoastaan välierien avausosassa Atlético Madridia vastaan. Hän pelasi myös loppuottelussa, jossa Real voitti Juventuksen 4–1.

Navas pelasi syyskaudella 2017 Realin voittamissa UEFA Super Cupissa, Espanjan supercupissa ja seurajoukkueiden MM-kilpailuissa. Mestarien liigassa hän pelasi kaudella 2017–2018 kaikkiaan 11 ottelua, joissa päästi 13 maalia ja piti kahdesti maalinsa koskemattomana. Hän pelasi myös 3–1-voittoon päättyneen loppuottelun Liverpoolia vastaan. Espanjan pääsarjan 27 ottelussa hän päästi 31 maalia ja pelasi viisi nollapeliä. Hän putosi Real Madridin kakkosmaalivahdiksi kaudella 2018–2019, jolloin pelasi vain kymmenen ottelua Primera Divisiónissa, kolme Mestarien liigassa ja seitsemän peliä Copa del Reyssä.

Navas siirtyi 15 miljoonalla eurolla Paris Saint-Germainiin kesällä 2019. Hän voitti tulokaskaudellaan kansallisen triplamestaruuden. Ligue 1:n 21 ottelussa hän päästi 18 maalia ja piti 11 ottelussa vastustajan maaleitta. Ranskan cupissa hän pelasi kolme ja liigacupissa kaksi ottelua. Mestarien liigassa hän pelasi yhdeksän ottelua, joissa päästi kuusi maalia ja piti viidessä ottelussa maalinsa puhtaana. Hän pelasi myös 0–1-tappioon päättyneen loppuottelun Bayern Müncheniä vastaan. Kaudella 2020–2021 Navas pelasi 29 liigaottelua, joissa hän päästi 18 maalia ja piti nollan 16 kertaa, mutta ainoana uutena tittelinä hän sai Ranskan cupin voiton. Kaudella 2021–2022 hän pelasi 21 liigaottelua, joissa hän jälleen päästi 18 maalia ja piti nollan yhdeksässä ottelussa. Paris Saint-Germain voitti liigamestaruuden. Kaudella 2022–2023 Navas pelasi lainasopimuksella englantilaisseura Nottingham Forestissa 17 valioliigaottelua.

Tammikuussa 2025 Navas teki kaksivuotisen sopimuksen argentiinalaisseura Newell’s Old Boysin kanssa. Navas pelasi helmi-toukokuussa 2025 Newell’s Old Boysissa 14 Argentiinan Primera Divisiónin ja kaksi Copa Argentinan ottelua.

Heinäkuussa 2025 Navas siirtyi Newell’s Old Boysista meksikolaiseen Pumasiin pelattuaan argentiinalaisseurassa vain puolen vuoden ajan. Siirtosummaksi uutisoitiin 2 miljoonaa dollaria.

## Maajoukkueura
Navas sai ensimmäisen kutsunsa Costa Rican maajoukkueeseen vuonna 2006, mutta teki ensiesiintymisensä kuitenkin vasta kaksi vuotta myöhemmin Surinamea vastaan. Navas on edustanut maataan kahdessa CONCACAF Gold Cupissa vuosina 2009 ja 2011. Vuoden 2009 turnauksessa hänet valittiin parhaaksi maalivahdiksi, kun hän johdatti maansa aina turnauksen välieriin saakka.

Costa Rica kohtasi Brasiliassa pelatuissa vuoden 2014 MM-kilpailuissa lohkovaiheen avausottelussa 14. kesäkuuta 2014 Uruguayn. Costa Rica voitti ottelun numeroin 3–1 ja kyseinen maali jäi lopulta ainoaksi maaliksi, jonka Navas päästi selkänsä taakse lohkovaiheessa. Costa Rica jatkoi lohkostaan neljännesvälieriin lohkovoittajana, kun se niin ikään kaatoi Italian (1–0) ja pelasi maalittoman tasapelin (0–0) Englannin kanssa.

29. kesäkuuta 2014 Costa Rica kohtasi neljännesvälierissä Kreikan, jossa Navas nimettiin ottelun parhaaksi pelaajaksi lukuisien tärkeiden torjuntojensa ansiosta. Ottelu venyi aina rangaistuspotkukilpailuun saakka, jossa Navas onnistui torjumaan Theofanis Gekasin yrityksen, ja kun Costa Ricalta kaikki laukojat onnistuivat eteni se puolivälierävaiheeseen ensimmäistä kertaa maan jalkapallohistoriassa. Navas piti turnauksessa pelaamassaan viidessä ottelussa kolme nollapeliä, kun puolivälieräottelu Alankomaita vastaan päättyi 0–0. Ottelu eteni lopulta rangaistuspotkukilpailuun, joka päättyi Costa Rican tappioon 2–4. Navas nimettiin jälleen ottelun parhaaksi pelaajaksi.

MM-kilpailuissa 2018 Navas pelasi Costa Rican kaikki kolme ottelua, kuten myös joukkueensa kapteenina MM-kilpailuissa 2022. Hän on pelannut toukokuun 2023 loppuun mennessä 110 maaottelua, costaricalaisista maalivahdeista eniten. Navas lopetti maajoukkueuransa toukokuussa 2024.

## Saavutukset
***[[Deportivo Saprissa]]**
** CONCACAF Champions League: 2005
** Liga FPD: Invierno 2007–2008, 2008–2009, Verano 2007–2008, 2009–2010

***[[Real Madrid]]**:
** Espanjan pääsarjamestaruus: 2016–2017
** Mestarien liiga: 2015–2016, 2016–2017, 2017–2018
** Euroopan supercup: 2014, 2016, 2017
** Espanjan supercup: 2017
** Seurajoukkueiden maailmanmestaruus: 2014, 2016, 2017, 2018

***[[Paris Saint-Germain FC|Paris Saint-Germain FC]]**:
** Ligue 1: 2019–2020, 2021–2022, 2023–2024
** Ranskan cup: 2020, 2021, 2024
** Ranskan liigacup: 2020

## Lähteet

## Aiheesta muualla

* Keylor Navasin tilastot BDFutbol-sivustolla